Er du strandet i et EØS-land, og har du ikke haft mulighed for at vende tilbage til Danmark efter de 3 måneders jobsøgningsperiode og på den dato, som står i din ansøgning anses det for at være en force majeure-situation. Det betyder, at udbetalingen af dine dagpenge fortsætter, selvom du ikke kan vende tilbage til Danmark inden den dato, som fremgår af din attest PDU 2.
Fristen for din tilmelding som jobsøgende hos jobcenteret udskydes indtil du er vendt tilbage til Danmark. Det betyder, at du bevarer retten til dagpenge efter du er vendt hjem til Danmark, selvom du først får tilmeldt dig som jobsøgende hos jobcenteret efter den dato, som står i din ansøgning.
Husk at tilmelde dig som jobsøgende hos jobcenteret senest dagen efter du er vendt tilbage til Danmark.
Husk også at du skal dokumentere, at det ikke har været muligt for dig at vende tilbage til Danmark på et tidligere tidspunkt. Det er her en god idé at gemme dokumentation for ud- og hjemrejse. Dokumentation kan fx være:
kopi af oprindelige flybilletter
kopi af anden rejsedokumentation
oplysninger fra flyselskabet om aflysning (fx. på sms eller mail)
oplysninger fra officielle myndigheder om fx indstilling af flytrafikken (fra hjemmesider, sms, mail osv.)
foto af indcheckning der viser at flyet er aflyst
Eventuelle korrespondancer med Borgerservice, ambassader og konsulater.